Jurgis Kolesinskis

Jurgis Kolesinskis (1836 m. balandžio 14 d. Ramonų kaime, Šipliškės valsčius, dab. Lenkija – 1912 m. kovo 5 d., Čikagoje, JAV) – kunigas, 1863 m. sukilimo dalyvis, JAV lietuvių pirmosios Šv. Jurgio bažnyčios Čikagoje pirmasis klebonas.

 Biografija 
Mokėsi Smalėnų vienuolyno ir Marijampolės mokyklose. 1853 metais tapo marijonu, o 1859 m. įšventintas kunigu. Dalyvavo 1863 metų sukilime, buvo sukilėlių kapelionas. Caro valdžios dvidešimčiai metų ištremtas į Sibirą. 1888 m., gavęs leidimą grįžti į Lietuvą, apsigyveno Marijampolės marijonų vienuolyne. 1890 m. emigravo į JAV, tapo pirmuoju Pittsiono bažnyčios klebonu. 1892 m. persikėlė į Čikagą ir buvo paskirtas pirmosios JAV lietuvių Šv. Jurgio bažnyčios pirmuoju klebonu. Marijonų vienuoliams buvo nupirktas namas, kas įgalino juos 1913 m. rugpjūčio 18 d. pradėti savo veiklą Amerikoje: atidaryti tris vienuolynus ir įkurti atskirą vienuolių ordino provinciją. Kai JAV lenkų katalikai pasikvietė į Ameriką lenkų marijonus, jie pateko lietuvių marijonų jurisdikcijon. Kartu su kun. Feliksu Kudirka laikomas marijonų veiklos JAV pradininkais. Vėliau klebonavo įvairiuose JAV lenkų parapijose. Nuo 1902 m. gyveno prie šv. Jurgio parapijos esančiose senelių namuose. Palaidotas Čikagos šv. Kazimiero kapinėse.

Kategorija:Lietuvos kunigai
Kategorija:JAV lietuviai
Kategorija:1863 m. sukilėliai
Kategorija:Šipliškės valsčius
Kategorija:Lietuvos kapelionai
Kategorija:Marijonai